สถานีพัฒนาที่ดินมหาสารคาม ส่งเสริมการปลูกปอเทือง ปรับปรุงบำรุงดิน สร้างรายได้ให้เกษตรกร
นายชูเกียรติ คำโสภา ผอ.สถานีพัฒนาที่ดินมหาสารคาม เปิดเผยว่า ธนาคารเมล็ดพันธุ์พืชปุ๋ยสดเป็นนโยบายของกรมพัฒนาที่ดิน โดยให้เกษตรกรยืมเมล็ดพันธุ์ไปปลูกเพื่อปรับปรุงบำรุงดินและส่วนหนึ่งเก็บเกี่ยวเมล็ดพันธุ์คืนธนาคาร เพื่อลดต้นทุนการผลิตของเกษตรกร สถานีพัฒนาที่ดินมหาสารคาม จัดตั้งธนาคารเมล็ดพันธุ์พืชปุ๋ยสดที่บ้านเหล่าพ่อหา ม.9,13,18 ตำบลเขวาไร่ อำเภอโกสุมพิสัย ครอบคลุมพื้นที่ 500 ไร่ ช่วยสร้างรายได้ให้เกษตรกรในพื้นที่ประสบปัญหาภัยแล้ง โดยปรับเปลี่ยนมาปลูกพืชที่ใช้น้ำน้อย ซึ่งตำบลเขวาไร่ เป็นพื้นที่นอกเขตชลประทาน หากทำนาปรังจะเพิ่มต้นทุนการผลิตที่สูง ปัจจุบันชาวนากว่า 40 ครัวเรือน หันมาปลูกปอเทืองหลังการเก็บเกี่ยว สร้างรายได้เพิ่ม 20,000-70,000 บาทต่อครัวเรือน โดยเจ้าหน้าที่จะให้ความรู้เรื่องการผลิตเมล็ดพันธุ์ให้ได้มาตรฐานตามหลักวิชาการ ในปีนี้สถานีพัฒนาที่ดินมหาสารคาม จะสนับสนุนให้มีการปลูกปอเทืองทั้งจังหวัด จำนวน 15,000 ไร่ เกษตรกรสามารถนำพืชปุ๋ยสดไปใช้ในการปรับปรุงบำรุงดินเพื่อปลูกพืชเศรษฐกิจอื่นได้ ส่งผลให้เกษตรกรมีคุณภาพชีวิตที่ดีขึ้น